Philothea Barbu

În acest articol o vom cunoaște pe eleva Philothea Barbu, clasa a VII-a, la Școala Gimnazială nr. 1 Ciolpani, județul Ilfov. O elevă care iubește sportul, de la caiac-canoe, la baschet, șah și atletism. Dar sportul nu o împiedică să participe la olimpiade și să termine anul școlar cu nota zece.

De unde vii Philothea?

M-am născut în Marea Britanie, în orașul Norwich, din estul Angliei, în noiembrie 2010. Părinții mei sunt români, tatăl meu este preot, iar mama este profesoară de limba engleză. Am o soră mai mare și un frate mai mic. În Anglia, am învățat la o scoală privată, Town Close House School, unde am învățat până în clasa a V-a. În anul 2021, tatăl meu a trebuit să se întoarcă în România și noi ne-am mutat împreună cu el.

Ce școală ai ales la venirea în România?

M-am înscris la Școala Gimnazială nr. 1 Ciolpani, în clasa a IV-a, deși ar fi trebuit sa încep clasa a VI-a. La început a fost foarte greu, nu știam limba română prea bine și nu cunoșteam pe nimeni. M-am adaptat repede și mi-am făcut prieteni, care m-au susținut, integrat și m-au făcut să mă simt acasă.

Care este pasiunea ta?

Îmi place mult sa fac sport. În clasa a V-a ne-a vizitat o antrenoare de caiac-canoe și în urma unei selecții am fost aleasă. M-am înscris împreună cu sora mea la clubul CSS Triumf din Snagov. De atunci merg la antrenament de două, trei ori pe săptămână, iar înainte de competiții, în fiecare zi.

Caiac-canoe ți-a oferit ceea ce visai?

În fiecare an, am participat la Campionatul Național de caiac-canoe, iar în 2023 am obținut, împreună cu sora mea și încă două colege, medalia de bronz. Caiac-canoe înseamnă mult pentru mine, m-a ajutat să am încredere în propriile forțe și să îmi mențin corpul sănătos. Chiar dacă este foarte greu la antrenamente, orele par lungi, sunt alături de prietenii mei și știu că, dacă muncesc din greu, susținut, rezultatele nu vor înceta să apară mai târziu. Mi-am făcut multe amintiri frumoase pe care nu le voi uita niciodată.

De ce caiac-canoe? De ce nu alt sport?

De mică mi-a plăcut să fiu lângă apă, fie în caiac, fie să înot. Merg la bazin săptămânal și îmi place foarte mult.

Reușești să îmbini școala cu sportul?

Din clasa a V-a, la un an după revenirea în România, am avut media anuală 10 la școală și am participat la multe olimpiade școlare si sportive, cum ar fi: olimpiadele de matematică, limba si literatura română, religie, fizică, baschet, șah și cros.

Mi-a plăcut foarte mult la olimpiada de baschet, deoarece am fost împreună cu prietenele mele, ne-am distrat mult și am obținut și locul III. Acum sunt clasa a VII-a și sper să particip la și mai multe olimpiade și să am rezultate mai bune. Știu că practici și alte sporturi unde ai avut rezultate.

Cu ce alte reușite te poți lăuda? Îmi place să joc șah, am fost la olimpiadă și de fiecare dată când îmi vizitez bunicii joc cu ei. Fiindcă sunt înaltă, îmi place foarte mult să alerg. Alerg la antrenamente, dar și în timpul liber, iar în septembrie am participat la Crosul Ilfovului și am câștigat locul I. A fost prima dată când am simțit că am reușit cu adevărat să fac ceva prin propriile forțe și de atunci am încredere că dacă vreau și dacă am ambiție, cu siguranță voi reuși. Am aflat de la colegii tăi că citești.

Mai ai timp și pentru lectură?

Iubesc cărțile! Fiind născută în Marea Britanie, prefer să citesc în limba engleză. Autoarea mea preferată este Katherine Rundell, îmi plac mult cărțile ei, mai ales: Pe acoperișurile Parisului, Wolf Wilder și The Explorer.

Cine te susține cel mai tare?

Familia mea mă susține cel mai tare. Tot timpul au fost alături de mine când aveam nevoie de ajutor și au încredere în mine. Și doamna profesoară de sport mă susține mult, mă înscrie la o mulțime de concursuri, mă încurajează să fac tot ce pot și a fost mereu lângă mine la competiții. Aceasta este povestea Philotheei Barbu, eleva care a schimbat conceptul școală….sau sport.

Am terminat întâlnirea cu Philoteea, cu un îndemn pentru tânăra generație: Să fiți curajoși, să aveți încredere în voi și să nu renunțați niciodată la visele voastre!

Maria Petrescu

Contents